Mans probeer wildbewaarder glo oorreed om te stroopArgieffoto Twee mans is in hegtenis geneem nadat hulle glo ŉ wildbewaarder by die Kruger Nasionale Park wou oorreed om ŉ renoster te stroop. “Die twee mans, 35 en 39 jaar oud, het ŉ wildbewaarder glo in die park voorgekeer en hom gevra om ŉ renoster te stroop, aangesien dit vir hom “makliker” sou wees om dit te doen, het kol. Ronel Otto, woordvoerder van die polisie in Limpopo, gesê. “Die bewaarder het ingestem, maar gesê hulle hoef nie vir hom ŉ vuurwapen te bring nie, hy sal sy amptelike vuurwapen gebruik.” Die wildbewaarder het toe met die polisie in verbinding getree. ŉ Ontmoeting tussen die wildbewaarder en die mans is by Plange naby Malamulele gereël waar die polisie die 39-jarige man Sondagaand in hegtenis geneem het. Die polisie het ook op ŉ jaggeweer en ŉ motor beslag gelê. Die 35-jarige man het na ŉ huis van een van die vroue in die dorpie gehardloop. Sy het lede van die gemeenskap in kennis gestel wat die man toe aangerand het. Hy is in ŉ ernstige, maar stabiele toestand in die hospitaal. “Die 39-jarige man sal Dinsdag in die landdroshof in Malamulele verskyn vir die besit van ŉ ongelisensieerde vuurwapen en sameswering om ŉ misdaad te pleeg,” het Otto gesê. “Die 35-jarige man sal in die hof verskyn sodra hy voldoende van sy beserings herstel het.”